Dv́ voglin waren in mangen sorgen
Dv́ voglin waren in mangen sorgen·
noch aldaher den winter kalt·
si smuchten sich die kuͤlen morgen·
in snewe stůnt so gar der walt·
nu wellent si sich zweien·
si hant ersehen die lichten zit·
die blůmen lachent gegen dem meijen·
der manigem herzen froͤde git·

Man hoͤret suͤsseklichen doͤne·
swer sich des morgens wil irgan·
vnd sicht die lieben heide schone·
in wunneklicher varwe stan·
swas ich vil sender schowe·
der blůmen vnd der rosen rot·
doch můs ich sorgen want min frowe·
mich tůt an minen froͤiden tot·

ICh súfte sere vnd minnenkliche·
vnd wandelt sich min stetú uar·
swenne ich si sich so wunnenriche·
vnd si min nimt so kleinen war
vnd mecht von leide ersterben·
ieman ich were nv lange tot·
in mochte ir helfe nie erwerben·
dauon leb ich in grôsser not·

Sol ich die gůten lange miden·
swie doch nieman von leide erstarb·
ich můs den tot nach ir erliden·
wan ich nie heil an ir irwarb·
wil si min nicht ern·
noch lieblich hohgemuͤte geben·
vnd ǒch ir froͤmden gar verkern·
so můs vnlenge sin min leben·

Doch hab ich si mir selb erwellet
vnd  wil genaden gern von ir·
swie mich dú reine in iamer vellet·
doch stet nach ir· mins herzen gir·
nun wil ǒch niemer keren·
von ir die besten trúwe min·
sol ich verderben nach der heren·
si můs in hohen schulden sin·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse